PINEDO BUSTAMANTE (EH Bildu, 2014-10-02):
Eskerrik asko. Arratsalde on guztioi.
Guk ere ez diogu zuzenketarik aurkeztu legez besteko proposamen horri. Ez diogu aurkeztu zuzenketarik Herri Kontuen Euskal Epaitegiaren lege aldatzearen alde gaudelako. Ziurrenik proposatzaileak aipatutako helburuak guk ez ditugula era berean baina horretarako dago ponentzia, bakoitzak bere ikuspuntua azaltzeko bertan.
Legebiltzar honetan askotan izaten ditugu Herri Kontuen Euskal Epaitegiaren presidentearen agerraldiak txosten ezberdinak aurkezteko. Askotan, galderak egin izan dizkiogunean, instituzio edota sail batek bere lana egiteko moduak zuzentzeko neurriak jarri dituzten jakiteko edota okerrak aurkitu dituztenean zer gertatu den jakiteko, ...
...moduak zuzentzeko neurriak jarri dituzten jakiteko edota okerrak aurkitu dituztenean zer gertatu den jakiteko, Epaitegiaren mugak agerian geratu izan dira.
Presidentearen hitzak oso argiak izaten dira kasu hauetan, Epaitegiak legaren arabera egin dezaken lana egiten du, baina, era berean, eginkizunen inguruan beste herrialde batzuetan dituzten (...) nabarmentzen ditu hobekuntza posible moduan.
Beraz, hemen egiteko bidea egon badagoela uste dugu. Badakigu txosten hauek egiteko lan handia dagoela atzetik eta zentzu horretan teknikoek egiten duten lana aitortu behar dugu baina askotan lan hori inora ere ez doala ematen du, txostena eskatu duenak gero ez duelako tribunalaren azalpenik eskatzen, txostenean agertzen diren zuzenketak, iradokizunak ez direlako derrigorrez bete behar.
Azken finean, batzuetan ematen du Herri Kontuen Euskal Epaitegiaren txostenak tramite soiltzat hartzen direla eta hori tamalgarria da.
Hau horrela izanda, guretzat argi dago Herri Kontuen Euskal Epaitegiaren eginkizunak, eskumenak, funtzionatzeko erak aldatu behar direla eta hori guztia gure instituzioen gaurkotze prozesuan eta herritarrengan gerturatze prozesuaren barnean ikusten dugu.
Gaur egun hainbat eta hainbat hitz egiten da administrazio publikoen gardentasunaz. Ba gure ustez Herri Kontuen Euskal Epaitegiak ere zeresan handia du gardentasun hori sendotzean eta bide horretan urratsak eman beharko ditugu.
Gaurkotze guzti hori bai, jakina, baina beti ere kontrol publikoa mantenduz, bermatuz. Despolitizazioaz asko ageritu dira nire aurrekariak eta despolitizazioaz ari garenean, funtsezkoena da Epaitegiko kide aukeratzen direnak independentziaz eta profesionaltasunez egitea euren lana eta inola ere ez alderdi baten edo bestearen interesen arabera aritzea.
Ezin dugu inola ere onartu baten edo bestearen miseriak estaltzeko Epaitegia erabiltzea, Herri Kontuen Euskal Epaitegia gauza serioa da.
Badakit batzuk esango didazuela Epaitegia berez burujabea dela eta beren kideak ere burujabeak direla, baina aitortu behar dugu azkenaldian izandako hika-mikek, adibidez Epsilon eta Hiriko, agerian utzi dutela alderdikeriak ere bertan daudela, soberan gainera.
Normala, normala al da Epaitegikoen kideen jarreraz hitz egitean komunikabide guztietan EAJ, PSE eta PPren ordezkariez mintzatzea?
Normala al da alderdi horien jarrerak euren balizko Epaitegiko ordezkarien jarrera berdin berdinak izatea kasualitatez alderdi horien kudeaketa babesteko?
Normala al da EAJ eta PSEk eta hauen balizko Epaitegiko ordezkariek egindako kanpaina Herri Kontuen Euskal Epaitegiko presidentearen aurka?
Tamalez, herri honetan portaera eta jarrera tamalgarri horiek nahiko hedatuta daude, eta ez da soilik Herri Kontuen Euskal Epaitegian gertatzen eta honek sistema beraren izen ona zikintzen du.
Gero, gure buruari ere galdetuko diogu zergatik gizartea politikatik, instituzio publikoetatik gero eta urrunago dagoen. Ba galdetu. Jar dezagun beraz norabide aldaketarako zutabe sendoak arlo honetan ere bai.
Eskerrik asko.